ครม.เห็นชอบเพิ่มวงเงินเอาประกันภัยรถ2แสน
ครม.เห็นชอบเพิ่มเงินเอาประกันภัยจากรถกรณีเสียชีวิต พิการเป็น2แสนจากเดิมให้แสนบาท
9 มี.ค. 2553

ครม.เห็นชอบเพิ่มเงินเอาประกันภัยจากรถกรณีเสียชีวิต พิการเป็น2แสนจากเดิมให้แสนบาท
นายวัชระ กรรณิการ์ รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี ( ครม. ) เห็นชอบตามที่กระทรวงการคลังเสนอ ร่างกฎกระทรวงกำหนดจำนวนเงินเอาประกันภัยตามชนิด ประเภท และขนาดของรถ พ.ศ. ... ที่เพิ่มความคุ้มครองค่าสินไหมทดแทนกรณีเสียชีวิต อวัยวะ หรือทุพพลภาพถาวร จาก 1 แสนบาท เป็น 2 แสนบาท และเพิ่มเงินชดเชยรายวันกรณีพักรักษาพยาบาลในโรงพยาบาลหรือสถานพยาบาลที่นอกเหนือจากค่าอนามัย วันละ 200 บาท สูงสุดไม่เกิน 20 วัน
ทั้งนี้ กระทรวงการคลัง เห็นควรให้ปรับปรุง ยกเลิก กฎกระทรวงกำหนดจำนวนเงินเอาประกันภัยตามชนิด ประเภท และขนาดของรถ พ.ศ.2547 ออกตามความในมาตรา 7 แห่งพระราชบัญญัติคุ้มครองผู้ประสบภัยจากรถ พ.ศ.2535 เพื่อให้เป็นไปตามมติของคณะกรรมการคุ้มครองผู้ประสบภัยจากรถ และเสนอร่างกฏกระทรวงใหม่ โดยเพิ่มจำนวนเงินเอาประกันและเพิ่มความคุ้มครองเงินชดเชยรายวัน
นายวัชระ กล่าวว่า สำนักเลขาธิการคณะรัฐมนตรีพิจารณาแล้วเห็นว่า ร่างกฎกระทรวงใหม่ เป็นการเพิ่มความคุ้มครอง และเพิ่มเงินชดเชยรายวันนอกเหนือจากค่าอนามัย ตามที่คณะกรรมกาคุ้มครองผู้ประสบภัยเห็นชอบ จึงควรอนุมัติร่างกฎกระทรวงดังกล่าว และส่งให้สำนักงานคณะกรรมการกฤษฎีกาตรวจพิจารณา ดำเนินการต่อไป